De modige
Etter at Helsedirektoratet ba helsepersonell om å ta kontakt for å hjelpe til i Ebola-rammede områder, har 90 personer meldt seg til tjeneste. Mange av dem har erfaring fra bistandsarbeid og tidligere helseinnsats i katastrofeområder. Vi andre skylder alle som frivillig nå setter sitt eget liv i fare for å avhjelpe situasjonen og forsøke å begrense videre smitte, en stor takk. Verdenssamfunnet har kommet for sent i gang med tiltak mot dette Ebolautbruddet. Utbruddet og epidemien i Vest-Afrika, har til nå tatt 4000 liv og de siste tallene viser at ytterligere 8400 er smittet. Viruset, som først ble oppdaget i 1976, har en svært høy dødsrate. Ifølge WHO dør i gjennomsnitt halvparten av de smittede av viruset. Uten behandling dør 9 av 10 syke. Rapporter forteller at helsesystemet i de rammede områdene har brutt sammen. Lokalt helsepersonell flere steder rømmer og befolkningen frykter sykehusene. Fødende kvinner, skadede og pasienter med andre sykdommer enn Ebola overlates til seg selv. Utbruddet er en katastrofe. Antallet smittede har doblet seg om lag hver tredje uke. Viruset må stoppes. Det er en reell fare for at viruset skal bevege seg utenfor de hardest rammede landene Guinea, Sierra Leone og Liberia. Ifølge helseeksperter sitert i internasjonale medier, er det så mye som 75 prosent sjanse for at viruset kan overføres til Europa via flytrafikken mellom Vest-Afrika og Europa. Et skrekkscenario som er nevnt, er at terrorgrupper som IS kan tenkes å bruke viruset til biologisk krig. Medlemmer av gruppen kan la seg smitte og deretter smitte så mange andre som mulig. Dette utbruddet må under kontroll raskt. Det krever en felles og koordinert innsats fra verdenssamfunnet. Etter møter i USA denne uken, virker det arbeidet endelig å ha kommet i gang. Når situasjonen er under kontroll, må verdenssamfunnets reaksjon evalueres. Har FN og WHO handlet for sent? Men nå må vår eneste prioritet være å få sykdommen under kontroll. Norge doblet denne uken pengestøtten til arbeidet og har bevilget totalt 184 millioner kroner. Det er bra. Og vi bør være lydhøre for ytterlige behov. Men penger alene er ikke nok. Noen må gjøre den usedvanlig krevende og farlige jobben på bakken i de rammede områdene. Det er heltene blant oss som gjør det.
Noen må gjøre den usedvanlig krevende og farlige jobben på bakken i de Ebola-rammede områdene. Det er heltene blant oss som gjør det.